Тхьэлыджокъуэ Сюзаннэ и лъэбакъуэ махуэ
Сэралъп Мадинэ и Арт-центрым иджыблагъэ щекIуэкIащ ГъуазджэхэмкIэ Кавказ Ищхъэрэ институтыр мы гъэм къэзыуха пшынауэ Iэзэ Тхьэлыджокъуэ Сюзаннэ и концерт гъэщIэгъуэн.
Пшынэ еуэным Сюзаннэ илъэс 13-м щIигъуауэ хуезыгъаджэ КъБР-м гъуазджэхэмкIэ щIыхь зиIэ и лэжьакIуэ, ГъуазджэхэмкIэ Кавказ Ищхъэрэ институтым лъэпкъ IэмэпсымэхэмкIэ кафедрэм и доцент, пшынауэ Кхъуэжь Мадинэ пшыхьыр къыщызэIуихым жиIащ Тхьэлыджокъуэр япэщIыкIэ адрей иригъаджэ сабийхэм зыкIи къащхьэщымыкIыу щытами, иужькIэ езым IэщIагъэ хуэхъунур къыхихри, а унэтIыныгъэм и щэху нэхъыбэ зэрызригъэщIэным яужь итар. Мадинэ и псалъэхэм къыхигъэщащ, Сюзаннэ зэрыцIыкIурэ хьэл-щэн зэпIэзэрыт иIэу къызэрытэджар — ар куэдкIэ сэбэп къыхуэхъужащ пшынауэ пщащэм.
Къызэхуэсахэр щIагъэдэIуащ хэхэс адыгэхэм, иджырей композиторхэм я IэдакъэщIэкIхэм, адыгэ макъамэ нэхъыфIхэм. Пшынэбзэм куэд къызэрыхуэIуэтэнур, макъамэ нэсым купщIэшхуэ зэриIэр наIуэ ищIащ Тхьэлыджокъуэм.
— Лъэпкъым пхуэмыукIыну, пхуэмыгъэкIуэдыну иIэ хъугъуэфIыгъуэхэм ящыщщ макъамэр, — жиIащ композитор ХьэIупэ Джэбрэ-Iил къыщыпсалъэм. Апхуэдэуи абы къыхигъэщащ, Тхьэлыджокъуэм зэфIэкI ин, къэкIуэну дахэ иIэу къызэрилъытэр.
Сюзаннэ и япэ пшыхьыр къыда-Iыгъащ уэрэджыIакIуэ Хьэкъул Оксанэ, Щокъуий Мурат, Дзыбэ Руслан, ХьэIупэ Астемыр сымэ.
Пшынауэ пщащэр ягъэгушхуэ-ну абы къыхуеблэгъат Бгъэжьнокъуэ Заурбэч, Думэныщ Iэулэдин, Къаныкъуэ Заринэ, Еуаз Зубер сымэ, нэгъуэщIхэри.
Къызэхуэсахэр итхьэкъуат, мэгъу къару хэлъым ярейуэ пщащэм и пшынэ гъэбзэрэбзэкIэм, псом хуэмыдэу къыхэгъэщыпхъэщ Бах Иоганн и «Фантазия»-р, «Iэдииху», «Пщыкъан дэгужь», «Iэулэдин» гъыбзэхэр, лъэпкъ пшыналъэхэр. Апхуэдэуи Сюзан-нэ гъэщIэгъуэну утыку къри- хьащ. Адыгэ пшыналъэм щхьэкIэ Iыхьищ хъууэ ХьэIупэ ДжэбрэIил итха сонатэр. Тхьэлыджокъуэмрэ Кхъуэжь Мадинэрэ ягъэзэщIа лъэпкъ къафэжьхэм гур ягъэжанырт.
Пшыхьым кърихьэлIахэм ярита гукъыдэжым тепщIыхьмэ, Тхьэлыджокъуэм гъуазджэм лъапэ махуэ хичауэ къэплъытэ хъунущ. Ди лъэпкъэгъу пщащэм и пшынэ Iэпэ щIэмыуэу илъэс куэдкIэ лъэпкъ эстрадэр игъэбжьыфIэну дохъуэхъу!
Щомахуэ Залинэ.
Сурэтыр Къарей Элинэ трихащ.
